Бачо Киро (пещера)
„Бачо Киро“ е пещера в Предбалкана на територията на община Дряново.

Местонахождение 
Пещерата е разположена на 300 m западно от Дряновския манастир, на неголямо разстояние от водната пещера Андъка, в отвесна варовикова скала на 335 m н.в. За нейното опазване е обявена природната забележителност Бачо Киро.

Име 
През 1940 г. пещерата е кръстена в чест на героя от Априлското въстание – Бачо Киро.

Откриване и изследване 
Най-добре проучена от археолозите е първата зала на пещерата – „Преддверието“. В нея са открити сечива на труда и следи от интензивно човешко обитаване, които датират от средния (70 000 – 50 000 г. пр. Хр.) и късния (43 000 до 26 000 г. пр. н. е.) палеолит. Публикувани в 2020 г. находки представят най-ранното свидетелство за присъствие на Homo sapiens в Европа, когато тя е все още заселена от неандерталци.

Разполага с разнообразие от вторични карстови образувания – сталагмити, сталактити, сталактони, драперии.

Температурата във вътрешността на пещерата е постоянна – 13 °C, влажността е 95%. Пещерата е образувана от водите на река Андъка. Открити са следи от човешка култура и кости от домашни и диви животни. Намерен е и скелет на мечка с височина 3 m.

Интересни са карстовите образувания в пещерата, наподобяващи риби, змии, хора, Богородица и младенеца, мечка и много други. Една от туристическите атракции е „Чистилището“ – нисък, трудно проходим коридор с размери 60 х 40 cm, за който казват, че може да бъде преминат само от праведен човек.

Прилепите в пещерата 
Чрез преки наблюдения и улови с мрежи в пещерата са регистрирани 4 вида прилепи:
 Голям подковонос (Rhinolophus ferrumequinum)
 Малък подковонос (Rhinolophus hipposideros)
 Южен подковонос (Rhinolophus euryale)
 Нощник на Натерер (Myotis nattereri)

Пещера Бачо Киро е зимно прилепно убежище, като от декември до края на март са установявани средно до 100 големи и малки подковоноси прилепа.

Туризъм 
 Пещерата Бачо Киро е сред Стоте национални туристически обекта на Българския туристически съюз под номер 22.
 Тя е първата благоустроена пещера в България – от дряновските туристи още през 1937 г., и е една от основните туристически забележителности в района.
 През 1962 г. е обявена за природна забележителност.

Източници

Външни препратки 
 „Бачо Киро“ – Пещерите в България
 „Бачо Киро“ – 100-те Национални туристически обекта 
 „Бачо Киро“ – Българските забележителности

Галерия 

Облагородени пещери в България
Предбалкан
100 национални туристически обекта
Туризъм в община Дряново
История на община Дряново
География на община Дряново